'अगली बार 10 गुना ज्यादा ताकतवर होगा आंदोलन'  
केजरीवाल ने कहा कि यदि सरकार मजबूत लोकपाल नहीं लाती है तब अगला आंदोलन अब की बार से भी 10 गुना ज्यादा ताकतवर होगा।
आए दिन सरकार और कांग्रेस पार्टी के नेताओं के अलावा अन्य लोगों के बयानों से परेशान टीम अन्ना के सदस्य अरविंद केजरीवाल ने कहा कि सरकार को इसकी कीमत चुकानी पड़ेगी।  केजरीवाल ने कहा कि यदि सरकार मजबूत लोकपाल नहीं लाती है तब अगला आंदोलन अब की बार (अगस्त के आंदोलन) से भी 10 गुना ज्यादा ताकतवर होगा।टीम अन्ना पर लग रहे आरोपों पर अरविंद केजरीवाल ने प्रेस कॉन्फेंस करके यूपीए सरकार पर तीखे हमले किए। अरविंद केजरीवाल ने कहा कि सरकार लगातार जनलोकपाल के मुद्दे को भटकाने की कोशिश कर रही है। केजरीवाल का कहना था कि किरण बेदी के टिकट मामले पर आरोप लगने से राजा या कलमाड़ी का भ्रष्टाचार खत्म नहीं हो जाता। साथ ही ये भी कहा कि टीम अन्ना के सभी सदस्यों को परेशान किया जा रहा है। जब पत्रकारों ने किरण बेदी के हवाई किराये में हेरा-फेरी के मुद्दे पर उनसे राय जाननी चाही तब अरविंद ने साफ कहा कि उन पर लगे आरोप सही या गलत इसका फैसला प्रेस कॉन्फ्रेंस में नहीं हो सकता इसीलिए जन लोकपाल लाने की बात कही जाती रही है।